Sep 07,2018
జెట్‌ ఎయిర్‌వేస్‌కు పైలట్ల వార్నింగ్‌!
ముంబయి: ఆర్థిక ఇబ్బందులతో సతమతవుతున్న ప్రయివేటు రంగ విమానయాన దిగ్గజ సంస్థ జెట్‌ ఎయిర్‌వేస్‌కు తాజాగా మరో సమస్య ఎదురైంది. నిర్వహణ వ్యయాల భారంతో వరుసగా రెండో నెల ఎయిర్‌లైన్‌ పైలట్లు, ఇంజినీర్లకు జీతాలు ఆలస్యమయ్యాయి. దీంతో పైలట్లు తీవ్ర అసహనం వ్యక్తం చేస్తున్నారు. 'ఎలాంటి ముందస్తు నోటీసులు లేకుండా జీతాలను నిలిపివేయడం అనేది చాలా తీవ్రమైన విషయం. దీనివల్ల ఎలాంటి పరిణామాలు చోటుచేసుకున్నా, అందుకు యాజమాన్యమే పూర్తి బాధ్యత వహించాలి. జీతాలను సరైన సమయంలో ఇవ్వకపోతే పైలట్లు సహాయ నిరాకరణ చేయాల్సి ఉంటుంది' అని జెట్‌ ఎయిర్‌వేస్‌ పైలట్లు యాజమాన్యాన్ని హెచ్చరించారు. అయితే దీనిపై ఎయిర్‌లైన్‌ ఇంకా స్పందించలేదు. అంతకుముందు జులై నెల జీతాలను కూడా ఎయిర్‌లైన్‌ ఆలస్యంగా చెల్లించింది. గత రెండు త్రైమాసికాల్లో జెట్‌ ఎయిర్‌వేస్‌ నష్టాలను చవిచూసింది. మార్చి త్రైమాసికంలో రూ. 1,036కోట్ల మేర నష్టపోగా.. జూన్‌ త్రైమాసికంలో రూ.1,300 కోట్ల నష్టాలను నమోదు చేసింది.
మీ స్నేహితులకు రికమెండ్ చెయ్యండి